text: Busserne holder stille i Aabenraa
  21 juni 2011 kl. 08.09
  Bybusserne i Aabenraa er ramt af strejke. Chaufførerne har nedlagt arbejdet i protest mod nye vagtplaner, som betyder flere aftenvagter og flere delte vagter.
  Også en række busser ud af Aabenraa er ramt af arbejdsnedlæggelse. 
  Kun ruterne 241, 242, 245, 343 og 344 kører planmæssigt. Det samme gælder skolebusserne i Tinglev og Vojens.
  
  15 timer på arbejdet
  De strejkende chauffører er utilfredse med nye vagtplaner, der betyder, at cnogle chauffører skal være 15 timer på arbejde på en dag. 
  Delt vagt betyder, at de skal arbejde i dagtimerne - og så har de fri nogle timer og skal arbejde igen om aftenen. Mellemtimerne får de ikke løn for. 
  - Det vil sige, at de ikke har noget tid til deres familier, siger tillidsrepræsentant for chaufførerne ved Tide Busser, Lisbeth Nielsen.
  